**N O T Ă I N F O R M A T I V Ă**

**la proiectul Hotărârii Guvernului cu privire la aprobarea**

**Regulamentului privind organizarea licitațiilor pentru oferirea**

**statutului de producător eligibil**

*Argumentarea necesității intervenției propuse*

În vederea implementării prevederilor art.10 lit. k) al Legii Nr. 10 din 26.02.2016 privind promovarea utilizării energiei din surse regenerabile (Monitorul Oficial Nr. 69-77 din 25.03.2016 art. Nr: 117), Ministerul Economiei a elaborat și propune spre promovare proiectul *Regulamentului privind organizarea licitațiilor pentru oferirea statutului de producător eligibil*. Regulamentul menționat vine întru crearea cadrului juridic necesar implementării schemei de suport introduse de Legea 10/2016, și anume a *prețurilor fixe* oferite pentru energia electrică generată de instalațiile de valorificare a potențialului regenerabil.

Astfel, proiectul menționat supra este elaborat în contextul armonizării legislației Republicii Moldova în domeniul energiei regenerabile cu *acquis*-ul Uniunii Europene din sectorul respectiv, proces lansat în cadrul implementării angajamentelor asumate prin semnarea Acordului de Asociere între Republica Moldova şi Uniunea Europeană şi Comunitatea Europeană a Energiei Atomice şi statele membre ale acestora, ratificat de Parlamentul Republicii Moldova prin Legea nr. 112 din 02.07.2014, precum şi a angajamentelor asumate de către Republica Moldova în cadrul Tratatului Comunităţii Energetice, prin adoptarea Legii Nr. 117 din 23.12.2009 pentru aderarea Republicii Moldova la Tratatul de constituire a Comunităţii Energetice.

În continuare celor expuse, menționăm că, Parlamentul Republicii Moldova a adoptat Legea nr.10 din 26.02.2016 privind promovarea utilizării energiei din surse regenerabile, prin care sunt transpuse în legislația națională principiile/prevederile Directivei nr. 2009/28/CE a Parlamentului European şi a Consiliului din 23 aprilie 2009 privind promovarea utilizării energiei din surse regenerabile, de modificare și ulterior de abrogare a Directivelor 2001/77/CE și 2003/30/CE, publicată în Jurnalul Oficial al Uniunii Europene nr. L 140/16 din 05 iunie 2009.

De precizat că, realizarea activităților de elaborare a proiectului Regulamentului menționat a fost posibilă grație suportului/asistenței tehnice oferit de către Agenția Statelor Unite pentru Dezvoltare Internațională (USAID), care a permis implicarea expertizei internaționale în definitivarea cadrului normativ secundar pentru organizarea licitațiilor pentru oferirea statutului de producător eligibil.

*Principalele prevederi, evidențierea elementelor noi*

Proiectul Regulamentului privind organizarea licitațiilor pentru oferirea statutului de producător eligibil are ca scop stabilirea unor proceduri, condiții și criterii neechivoce, obiective, transparente şi nediscriminatorii ce urmează a fi aplicate la organizarea licitațiilor pentru oferirea statutului de producător eligibil, desfășurate în contextul implementării schemei de sprijin privind oferirea statutului de producător eligibil producătorilor mari, prin intermediul licitațiilor.

Prezentul Regulament se Va aplică la organizarea licitațiilor pentru oferirea statutului de producător eligibil producătorilor mari în cazul:

a) construcției de noi centrale electrice care utilizează SRE;

b) construcției de noi centrale electrice hibrid, care utilizează SRE şi surse convenționale de energie;

c) majorării capacității centralelor electrice existente, care utilizează SRE.

Prin urmare, proiectul Regulamentului vine să modifice abordarea statului față de investițiile în domeniul energiei regenerabile, oferind investitorilor în domeniu garanțiile necesare. În același timp, noua schemă de sprijin a investițiilor este prezentată de instrumente de piață, care promovează competiția în rândul investitorilor – licitațiile de capacități. Această procedură de alocare a capacităților de generare a energiei electrice este elaborată inclusiv în conformitate cu normele comunitare în domeniul competitivității și ajutorului de stat, și anume a Comunicării Comisiei Europene, Orientări privind ajutoarele de stat pentru protecția mediului și energie pentru perioada 2014-2020.

Astfel, în vederea realizării obiectivelor propuse şi promovării utilizării energiei din surse regenerabile (SRE), în conformitate cu prevederile Legii nr.10 din 26.02.2016 privind promovarea utilizării energiei din surse regenerabile și în conformitate cu prevederile proiectului Regulamentului privind organizarea licitațiilor pentru oferirea statutului de producător eligibil, se propune a fi introdusă o nouă schemă de suport/sprijin pentru producătorii de energie electrică din SRE, constituită din categoriile de măsuri ce urmează a fi aplicate în raport cu producătorii mari de energie electrică din SRE, după cum urmează:

* Preț fix, stabilit în cadrul licitației pentru producătorul eligibil care deține sau urmează să dețină centrale electrice cu o putere cumulată mai mare decât limita de capacitate stabilită de Guvern;

Licitația se organizează de către Comisia de licitații, instituită în conformitate cu Regulamentul privind desfășurarea licitațiilor pentru oferirea statutului de producător eligibil. Organizarea licitațiilor va permite Guvernului Republicii Moldova să subvenționeze această ramură a economiei și a investițiilor private atrase la cele mai mici costuri posibile, rezultate ca urmare a promovării competitivității în sector. Mai mult ca atât, mecanismul respectiv vine să instituie un control asupra volumelor capacităților a fi instalate, precum și să anticipeze amplasările în teritoriu, ceea ce se află într-o strânsă legătură cu investițiile necesare pentru extinderea rețelelor de transport și distribuție pentru a face fața modificărilor formatului fluxurilor de energie electrică.

În același timp, pentru fiecare tip de tehnologie de producere ar putea fi organizate licitații separate, sau licitații complexe, pentru mai multe tipuri de tehnologii de producere, cu condiția stabilirii criteriilor de desfășurare a licitației astfel încât competiția să se realizeze între ofertele depuse pentru același tip de tehnologie de producere, iar ofertele cu diferite tipuri de tehnologie să nu fie comparate între ele.

De precizat că, la licitațiile organizate în conformitate cu prezentul Regulament poate participa orice dezvoltator care îndeplinește condițiile şi criteriile de participare stabilite în prezentul Regulament şi în documentația de licitație. Dezvoltatorul nerezident beneficiază de aceleași drepturi ca şi dezvoltatorul rezident şi trebuie să îndeplinească aceleași condiții şi criterii pentru a câștiga licitația. Condițiile de participare, cerințele tehnice, financiare şi umane, precum şi criteriile de verificare vor fi aceleași pentru toți dezvoltatorii, fără discriminare, şi vor fi descrise, în mod obligatoriu, în documentația de licitație elaborată în conformitate cu prevederile legii și Regulamentului menționat.

Având în vedere cele menționate mai sus, solicităm respectuos promovarea proiectului Hotărârii Guvernului cu privire la aprobarea proiectului Regulamentului privind organizarea licitațiilor pentru oferirea statutului de producător eligibil.

*Aspectul economico-financiar.*

Promovarea proiectului Regulamentului privind organizarea licitațiilor pentru oferirea statutului de producător eligibil, nu reclamă cheltuieli suplimentare din bugetul de stat.

*Aspectul organizatoric și normativ.*

Proiectul Regulamentului va avea un impact semnificativ pentru modernizarea și promovarea dezvoltării durabile a economiei naţionale prin încurajarea valorificării potențialului regenerabil național, la nivelul producătorilor mari şi, totodată, va contribui considerabil la sporirea gradului de securitate energetică a Republicii Moldova. Totodată, dat fiind faptul că, valorificarea surselor de energie regenerabilă reprezintă un sector specific, cu elemente prezente în mai multe politici sectoriale, implementarea prezentului Regulament va impune consolidarea comunicării între mai multe autorități publice naționale cum ar fi Ministerul Dezvoltării Regionale și Construcțiilor, Ministerul Mediului, Ministerul Agriculturii şi Industriei Alimentare, Agenția Relații Funciare și Cadastru, Agenția pentru Eficiență Energetică, Inspectoratul energetic de stat, etc., atât la etapa de coordonare a unor inițiative – în vederea asigurării sinergiei eforturilor depuse, cât și la etapa de monitorizare a impactului generat de această inițiativă.

De menționat că, la elaborarea proiectului Regulamentului respectiv, au fost luate în considerație opiniile și recomandările reprezentanților Grupului de lucru creat în acest sens, a fost analizată și luată în calcul experiența internațională în organizarea și desfășurarea licitațiilor, precum și au fost consultați experți naționali și internaționali în domeniu.

**Viceministru Vitalie IURCU**

ex.: Nicolae OLARI

email.:nicolae.olari@mec.gov.md

022.250.690